STATSSTØTTE

(Artikel 87-89 i traktaten om oprettelse af Det Europæiske Fællesskab)

Meddelelse fra Kommissionen i henhold til EF-traktatens artikel 88, stk. 2, til de andre medlemsstater og andre interesserede parter

Statsstøtte C 21/05 (ex PL 45/04) — Poczta Polska: kompensation for varetagelse af universelle posttjenester — 2004-2005

(EØS-relevant tekst)

(2007/C 33/06)

Ved nedenstående brev, dateret den 9. januar 2007, underrettede Kommissionen Polen om sin beslutning om delvis at afslutte proceduren i henhold til EF-traktatens artikel 88, stk. 2.

»Ved e-mail af 30. april 2004 anmeldte de polske myndigheder to støtteforanstaltninger til fordel for den polske postoperatør Poczta Polska under »overgangsordningen« i bilag IV.3 i tiltrædelsesakten, som udgør en del af Traktaten om Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union.

De to støtteforanstaltninger er registreret under følgende numre PL 45/04: kompensation til Poczta Polska for varetagelse af universelle posttjenester og PL 49/04: støtte til Poczta Polska for investeringer i relation til varetagelse af universelle posttjenester.

Den 26. juli 2004, 26. november 2004 og 7. februar 2005 anmodede Kommissionen om yderligere oplysninger. De polske myndigheder fremsendte disse oplysninger ved brev af 10. september 2004, 27. oktober 2004, 3. december 2004 og 29. marts 2005. Der afholdtes to møder mellem de polske myndigheder og Kommissionens tjenestegrene den 25. oktober 2004 og den 31. januar 2005. Den 20. juni 2005 modtog Kommissionen yderligere oplysninger fra de polske myndigheder.

Ved brev af 29. juni 2005 underrettede Kommissionen Polen om sin beslutning om at indlede proceduren efter EF-traktatens artikel 88, stk. 2, vedrørende de to støtte-ordninger.

De to støtteordninger blev registreret under følgende numre: C 21/05: Kompensation til Poczta Polska for varetagelse af universelle posttjenester og C 22/05: støtte til Poczta Polska for investeringer i relation til varetagelse af universelle posttjenester.

Kommissionens beslutning om at indlede proceduren blev offentliggjort i Den Europæiske Unions Tidende (1). Kommissionen opfordrede interesserede parter til at fremsætte deres bemærkninger.

Kommissionen modtog ikke bemærkninger fra interesserede parter.

Polen fremsendte sine bemærkninger ved brev af 9. august 2005. Der afholdtes et møde mellem de polske myndigheder og Kommissionen den 10. januar 2006. Kommissionen udbad sig yderligere oplysninger ved brev af 24. januar2006.

Ved brev af 10. februar 2006 underrettede de polske myndigheder Kommissionen om sine planer om at trække anmeldelsen af støtteordning C 22/05 tilbage: støtte til Poczta Polska til investeringer i relation til varetagelse af universelle posttjenester tilbage. Efter en anmodning fra Kommissionen den 27. februar 2006 meddelte de polske myndigheder i brev af 13. marts 2006, at de ikke fortsætter med det af anmeldelsen omfattede støtteprojekt

Kommissionen besluttede den 27. april 2006 at afslutte proceduren efter EF-traktatens artikel 88, stk. 2, vedrørende støtteordning C 22/05: støtte til Poczta Polska til investeringer i relation til varetagelse af universelle posttjenester, fordi den ikke længere er begrundet (2), da støtten aldrig blev ydet.

Ved brev af 23. februar 2006 fremsendte de polske myndigheder yderligere oplysninger til Kommissionen vedrørende støtteordning C 21/05: kompensation til Poczta Polska for varetagelse af universelle posttjenester. De anførte imidlertid, at der i 2004 og 2005 ikke var ydet kompensation til Poczta Polska for varetagelse at forpligtelsen til postbesørgelse. Ordningen var aldrig blevet finansieret og aldrig anvendt i 2004 og 2005.

På baggrund af ovenstående beslutter Kommissionen delvis at afslutte proceduren efter EF-traktatens artikel 88, stk. 2, vedrørende støtteordning C 21/05: kompensation til Poczta Polska for varetagelse af universelle posttjenester i perioden 2004-2005, fordi den ikke længere er begrundet, da kompensationen ikke var blevet ydet i 2004 og 2005. Proceduren efter EF-traktatens artikel 88, stk. 2, er fortsat åben med hensyn til perioden fra 1. januar 2006.«